"Setswana Puo ya Gae (HL)/P2 5 DBE/Ngwanaitseele 2016 NSC – Memorantamo KAROLO YA B: PADI POTSO 6: POTSO YA TLHAMO ELA TLHOKO: Mo tlhamong ya motlhatlhojwa go tshwanetse ga akarediwa dintlha tse di fa tlase. Go tlaa dirisiwa ruboriki ya maduo a a kana ka 25 go tshwaya tiro ya motlhatlhojwa. LEBA SEIPONE – Kabelo Kgatea • Gokatweng ga a ka a lemolola mpa, mme o ne a tsaya tshwetso e e maleba ka go boloka le go sireletsa morwae e bong Motswagauteng go sa kgathalesege matshosetsi a a neng a lebagane nao. • Ngwana ke mpho e e tswang go Ramasedi, e bile o na le tshwanelo ya go tshela jaaka mongwe le mongwe go sa kgathalesege gore o tshotswe ka fa tlase ga maemo a a ntseng jang. • Tshwetso e Gokatweng a e tsereng ya go boloka le go sireletsa morwae e maleba go sa belaetse sepe. • Gokatweng o ne a betelelwa ke mongwagwe e bong Jankie, fela o bolokile le go sireletsa botshelo jwa morwae ka go se lemolole, mme a bona go le botoka go romela morwae kwa go mmaagwe kwa Motsitlane. • Go ne go le matshwanedi gore a ka bo a ne a lemolola ka e ne e le moila mo nakong eo go tshola ngwana le mosweu, e bile gape a ne a ka thuba lelapa la mongwagwe kgotsa go bolaya mogatsa Jankie ka pelo ka a ne a na le bolwetse jwa pelo fela, ga a ka a dira jalo. • Ngwana ga a tshwanelwa go se newe tetla ya go tshela ka ntlha ya diphoso tse di dirilweng ke batsadi ba bona jaaka fa Gokatweng a ne a ratana le mongwagwe mo sephiring, mme e re morago a itumelele magegeb a a a newang. Se, ke phoso ya batsadi, mme ga e amane gope le ngwana yo a iseng a tsholwe ka ntlha ya botlhaswa jo bo dirilweng ke batsadi. • Motswagauteng le fa a ne a rakana le dikgwetlho di le dintsi mo botshelong, fela ka ntlha ya thotloetso ya ga nkokoaagwe e bong mosadimogolo Ijelele o ne a tila matshwenyego a otlhe. O ne a ikamogela, mme jaaka nkokoagwe a mo rutile, a ikamogela le go rata motho yo a mmonang. Ka jalo ga go thona epe mo go tsheleng ga gagwe. • O ne a rakana le Sepoko, mme a mo rotloetsa go tsena sekolo sa bosigo ntswa e ne e le ngwana wa mmila, mme se sa mo ungwela maungo. • O ne a iphitlhela a direla mosadimogolo yo nkokwaagwe a neng a mo direla yo ka thuso ya gagwe a kgonneng go mo romela kwa sekolong sa Basweu ka ntlha ya fa mosadimogolo a ne a mo direla dingwaga di le dintsi ka boineelo le botshepegi. • Kwa bokhutlong jwa padi, Janie e bong rrangwanaagwe, o ne a tsaya maikarabelo a go thusana le MmaSepanapodi mo go tsweletseng dithuto tsa gagwe ka e le ngwana wa ga mogolowe. • Tshwetso e Gokatweng a e tsereng ya go se lemolole e mo tswetse mosola gonne o ne a ka bo a rwele sebe sa go bolaya madi a a se nang molato, mme a se ka a dira jalo, a romela ngwana kwa go mmaagwe, le fa e rile kwa morago ga loso lwa ga nkokoaagwe, malomaagwe e leng Mosala a mo koba mo lapeng. Le fa botshelo bo ne ba mmontsha magokonyane fela tsotlhe di ne tsa apara tshiamo ka se se sa feleng se a bo se tlhola. • Ka jalo go lemolola ga go matshwanedi gonne botshelo bo tlhodilwe ke Ramasedi e bile e le ena fela yo o tshwanetseng go bo tsaya, mme mongwe le mongwe a na le tshwanelo ya go tshela go sa kgathalesege gore maemo a eme jang. [25] Kwalololo e ileditswe Phetla"